Filarmonica Banatul Timișoara

Gala Blues/Jazz KAMO | RC MELODY MAKERS, BEGA BLUES BAND, VALI FĂRCAȘ SOLO (Germania) și TRIO EUGEN GONDI (Olanda)
2023-09-23 18:00 - 22:00 (Europe/Bucharest) | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Cel mai longeviv festival de jazz şi blues din Timişoara şi al doilea cel mai timpuriu festival de jazz din ţară, Gala Blues/ Jazz KAMO ajunge, în acest an, la ediția a XXXII-a. Artiști îndrăgiți pe plan local, dar și invitați de valoare din străinătate vor cânta, cu această ocazie, pe scena Sălii Capitol a Filarmonicii Banatul Timișoara, sâmbătă, 23 septembrie 2023, de la ora 18:00.
Artiștii invitați sunt: RC MELODY MAKERS, BEGA BLUES BAND, VALI FĂRCAȘ SOLO (Germania) și TRIO EUGEN GONDI (Olanda).
Prezintă: Florian Lungu și Virgil Mihaiu.

Gala Blues/Jazz KAMO | MIKE KRSTIC 4TET, VALI RĂCILĂ & RAUL KUSAK și THE W with special guest JAMES KITCHMAN
2023-09-24 18:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
A doua seară a Galei de Blues/ Jazz KAMO, Ediția a XXXII-a îi aduce în fața publicului amator al genului artiști din SUA, Anglia, Austria, Serbia și România.
Astfel, duminică, 24 septembrie 2023 vor urca pe scena Sălii Capitol a Filarmonicii Banatul Timișoara, începând cu ora 18:00: MIKE KRSTIC 4TET, VALI RĂCILĂ ȘI RAUL KUSAK și THE W with special guest JAMES KITCHMAN.
Prezintă: Florian Lungu și Virgil Mihaiu.

Deschiderea Stagiunii 2023-2024 | A. SCHÖNBERG - GURRE-LIEDER | Dirijor: GABRIEL BEBEȘELEA
2023-09-28 19:00 - 21:00 | Parcul Rozelor, BD. C. D. LOGA, Timișoara, Timiș, România
Dragoste, crimă din gelozie, rebeliune împotriva sorții, reconciliere cu semenii și cu natura. Sunt motivele pe care Arnold Schönberg le împletește în lucrarea cu cea mai mare orchestrație a literaturii orchestrale: 𝐆𝐮𝐫𝐫𝐞-𝐋𝐢𝐞𝐝𝐞𝐫.

Povestea fascinantă de dragoste dintre regele Waldemar şi iubita lui, Tove, ucisă de geloasa regină Helvig vom avea privilegiul să o ascultăm în 𝟮𝟴 și 𝟮𝟵 𝘀𝗲𝗽𝘁𝗲𝗺𝗯𝗿𝗶𝗲 𝟮𝟬𝟮𝟯, de la ora 𝟏𝟗:𝟎𝟎, în 𝑷𝒂𝒓𝒄𝒖𝒍 𝑹𝒐𝒛𝒆𝒍𝒐𝒓, în cadrul concertelor vocal-simfonice extraordinare ce deschid 𝑺𝒕𝒂𝒈𝒊𝒖𝒏𝒆𝒂 2023-2024.

Din cel mai amplu proiect din istoria Filarmonicii 𝘉𝘢𝘯𝘢𝘵𝘶𝘭 Timișoara fac parte peste 𝟒𝟎𝟎 de instrumentiști și artiști lirici din Germania și România.

Gurre-Lieder – Cantata pentru soliști, narator, cor și orchestră mare va fi interpretată de:
Orchestra simfonică și Corul „Ion Românu” ale Filarmonicii 𝘉𝘢𝘯𝘢𝘵𝘶𝘭 Timișoara
Orchestra simfonică și Corul Teatrului Altenburg Gera
Corul Operei Naționale Române Timișoara
Corul pe voci egale al Liceului de Artă „Ion Vidu” Timișoara
Corul de copii al Colegiului de Muzică Rutheneum Gera

Dirijor: GABRIEL BEBEȘELEA

Dirijori asistenți: CRISTIAN SPĂTARU
DOMINIK TOMAS KOZŁOWSKI
ANA SPASOVSKA

Dirijori coruri: IOSIF TODEALAURA MARE
ALEXANDROS DIAMANTIS
CHRISTIAN K. FRANK
MARIA GYURIS

Soliști: MICHAELA KAUNE (Tove)
RUXANDRA DONOSE (Waldtaube)
ROY CORNELIUS SMITH (Waldemar)
COSMIN IFRIM (Klaus Narr)
BOGDAN BACIU (Bauer)
JOHANNES SCHWÄRSKY (Narator)

INTRAREA ESTE LIBERĂ!

Organizator: Filarmonica 𝘉𝘢𝘯𝘢𝘵𝘶𝘭 Timișoara
Parteneri: Theater Altenburg Gera, Opera Națională Română din Timișoara, Corul pe voci egale al Liceului de Artă „Ion Vidu” Timișoara, Corul de copii al Colegiului de Muzică Rutheneum Gera
Proiectul face parte din Programul cultural Timișoara 2023 – Capitală Europeană a Culturii

În continuare, avancronica de concert semnată de maestrul Mircea Tătaru:

„Începe stagiunea 2023-2024 a Filarmonicii „Banatul”. Se va realiza un mare proiect, o colaborare excepţională între artiştii din Timişoara şi artiştii din Gera, Germania. Vom avea parte de un concert vocal-simfonic extraordinar condus de maestrul Gabriel Bebeşelea. Pentru prima oară în oraşul nostru, de această dată în Parcul Rozelor, vom putea asculta Cantata pentru solişti, narator, cor şi orchestră de Arnold Schönberg. Concertul inaugural se va repeta vineri 29 septembrie.Încă de la mijlocul secolului XIX ansamblul ştiinţelor şi artelor a cunoscut profunde transformări. Ele s-au dovedit atât de radicale încât a fost nevoie de câţiva ani până ce implicaţiile impactului să-şi facă efectul. În muzică efectul transformărilor ar fi fost minor dacă nu ar fi apărul cei trei mari — Schönberg, Berg şi Webern. Ei au ridicat enorm nivelul de abstracţie şi de cuprindere al gândirii muzicale. Arnold Schönberg s-a născut la 13 septembrie 1874 la Viena, ca fiu al unui comerciant evreu, Samuel Schönberg. La opt ani a rămas orfan de tată şi cum mama dădea lecţii de pian pentru a-şi câştiga existenţa, începe şi Arnold să înveţe singur vioara şi violoncelul şi să compună pentru aceste două instrumente. Din cauza dificultăţilor materiale întrerupe studiile liceale şi devine dirijor la ansambluri corale obscure. Mai apoi primeşte lecţii de contrapunct de la Alexander von Zemlinsky, cu a cărui soră se va căsători mai târziu. Trebuie menţionat aici că a fost toată viaţa un autodidact, şi încă unul de excepţie. Deşi cu o cultură filozofică, literară şi artistică lacunară, s-a impus în istoria muzicii secolului XX ca una dintre cele mai novatoare şi în acelaşi timp controversate personalităţi ale artei muzicale. Egomania lui se apropia de cea a lui Wagner. Asta, deşi afişa mereu atitudini de falsă modestie.
Harold C. Schonberg îl descrie în cartea sa „Vieţile marilor compozitori” drept un om scund, chel, cu un chip de fanatic, cu o faţă cu contururi aspre, mesianic. Avea însă ochi mari, strălucitori, magnetici. El simţea că are o misiune de îndeplinit. Schönberg a făcut revoluţie şi anarhie în universul sonor prin inventarea unei noi ordini în lumea celor 12 sunete. El nega rolul tonalităţii, a centrelor tonale pregnante, afirmând ordinea serială. Mai simplu, afirma democraţia în rândul sunetelor, remarcând doar înşiruirea la liberul arbitru a celor 12 sunete compunând şi combinând seriile în mod speculativ. Pentru a nu-i speria pe iubitorii muzicii, pe care-i invităm cu drag la deschiderea stagiunii, spunem că lucrarea pe care o vom asculta, nu se înscrie în noua concepţie, ci este compusă cu aproximativ 8 ani înainte. El spunea că primele compoziţii cu acest nou stil le-a compus după anul 1908. În anul 1933, odată cu instaurarea nazismului în Germania, Schönberg emigrează în Statele Unite ale Americii părăsind pentru totdeauna Austria, Germania, de fapt Europa, vechiul continent al culturii şi artei.
A murit la 13 iulie 1951 în America, tocmai când mesajul lui ajunsese să domine gândirea tuturor compozitorilor de avangardă din lume.
La vârsta de 26 ani Schönberg compune o cantată gigant, Gurrelieder, fară număr de opus. S-a inspirat dintr-un poem dramatic scris de danezul Jens Peter Jacobsen, care era parte a unei nuvele cu numele de Flori de cactus. A scris-o având şi el doar 21 de ani. Era în 1868. Este povestea a cinci prieteni care se adună pentru înflorirea, tot la nouă ani, a unui cactus rar. Ei aşteaptă cu înfrigurare apariţia florii, în timpul nopţii, pentru că este o floare de noapte, timp în care ei recită poezii sau spun poveşti. Ultima poezie, legendară, Gurrelieder, povesteşte despre pasiune, gelozie, moarte tragică, condamnare, căutarea nesfârşită a iubirii dincolo de moarte şi despre eventuala înviere a spiritului uman prin forţele vindecătoare ale naturii.
Este vorba despre o legendă medievală care ne spune despre dragostea regelui Waldemar pentru frumoasa Tove Ei se întâlneau în castelul acestuia, Gurre, special construit pentru iubita sa. (Azi, castelul aflat în ruină este total uitat în Danemarca). Regina Helvig încearcă să o asasineze pe Tove folosindu-se de amantul ei. Nu numai că reuşeşte, dar îl omoară şi pe rege, pe când se întorcea la castel. Legenda spune că multă vreme, localnicii erau îngroziţi de goana fantastică a spiritelor celor doi, care, în veşnicia morţii se urmăreau şi se căutau fără încetare. Cantata cuprinde trei mari secţiuni. În prima, după un amplu preludiu orchestral urmează solourile de dragoste, alternativ, ale celor doi îndrăgostiţi. Secţiunea se încheie tot cu un preludiu orchestral, urmat de vocea porumbelului pădurii care prevesteşte sumbru moartea Tovei. În secţiunea a doua, mai scurtă, se aude cântecul trist al lui Waldemar, şi el precedat de un preludiu de orchestră. În secţiunea finală este descrisă goana dezlănţuită a spiritelor morţilor, în frunte fiind chiar cel al regelui, spre găsirea spiritului iubitei sale. Urmează un fapt inedit în muzică, aşa-numita vorbire intonată, o modalitate interesantă de a trata vocea, pe care o întâlnim şi în compoziţia Pierrot lunaire, scrisă în 1912. Această parte din secţiunea a treia este intitulată Vânătoarea fantastică a vântului de vară. Lucrarea se încheie cu un cor apoteotic. Neavând spaţiu în avancronică pentru a prezenta toţi protagoniştii uriaşului concert, care vor fi prezentaţi în caietul-program de sală, spunem că pe lângă ansamblul Filarmonicii „Banatul” vor fi prezenţi pe scenă membrii Altenburg Theater din Gera (Germania), ai Operei Naţionale din Timişoara, Corul pe voci egale al Liceului de Artă „Ion Vidu” din Timişoara şi al Colegiumului de Muzică Rutheneum Gera.”

Deschiderea Stagiunii 2023-2024 | A. Schönberg - GURRE-LIEDER | Dirijor: GABRIEL BEBEȘELEA
2023-09-29 19:00 - 21:00 | Parcul Rozelor, BD. C. D. LOGA, Timișoara, Timiș, România
Dragoste, crimă din gelozie, rebeliune împotriva sorții, reconciliere cu semenii și cu natura. Sunt motivele pe care Arnold Schönberg le împletește în lucrarea cu cea mai mare orchestrație a literaturii orchestrale: 𝐆𝐮𝐫𝐫𝐞-𝐋𝐢𝐞𝐝𝐞𝐫.

Povestea fascinantă de dragoste dintre regele Waldemar şi iubita lui, Tove, ucisă de geloasa regină Helvig vom avea privilegiul să o ascultăm și în 𝟮𝟵 𝘀𝗲𝗽𝘁𝗲𝗺𝗯𝗿𝗶𝗲 𝟮𝟬𝟮𝟯, de la ora 𝟏𝟗:𝟎𝟎, în 𝑷𝒂𝒓𝒄𝒖𝒍 𝑹𝒐𝒛𝒆𝒍𝒐𝒓, în cadrul concertelor vocal-simfonice extraordinare ce deschid 𝑺𝒕𝒂𝒈𝒊𝒖𝒏𝒆𝒂 2023-2024.

Din cel mai amplu proiect din istoria Filarmonicii 𝘉𝘢𝘯𝘢𝘵𝘶𝘭 Timișoara fac parte peste 𝟒𝟎𝟎 de instrumentiști și artiști lirici din Germania și România.

Gurre-Lieder – Cantata pentru soliști, narator, cor și orchestră mare va fi interpretată de:
Orchestra simfonică și Corul „Ion Românu” ale Filarmonicii 𝘉𝘢𝘯𝘢𝘵𝘶𝘭 Timișoara
Orchestra simfonică și Corul Teatrului Altenburg Gera
Corul Operei Naționale Române Timișoara
Corul pe voci egale al Liceului de Artă „Ion Vidu” Timișoara
Corul de copii al Colegiului de Muzică Rutheneum Gera

Dirijor: GABRIEL BEBEȘELEA

Dirijori asistenți: CRISTIAN SPĂTARU
DOMINIK TOMAS KOZŁOWSKI
ANA SPASOVSKA

Dirijori coruri: IOSIF TODEALAURA MARE
ALEXANDROS DIAMANTIS
CHRISTIAN K. FRANK
MARIA GYURIS

Soliști: MICHAELA KAUNE (Tove)
RUXANDRA DONOSE (Waldtaube)
ROY CORNELIUS SMITH (Waldemar)
COSMIN IFRIM (Klaus Narr)
BOGDAN BACIU (Bauer)
JOHANNES SCHWÄRSKY (Narator)

INTRAREA ESTE LIBERĂ!

Organizator: Filarmonica 𝘉𝘢𝘯𝘢𝘵𝘶𝘭 Timișoara
Parteneri: Theater Altenburg Gera, Opera Națională Română din Timișoara, Corul pe voci egale al Liceului de Artă „Ion Vidu” Timișoara, Corul de copii al Colegiului de Muzică Rutheneum Gera
Proiectul face parte din Programul cultural Timișoara 2023 – Capitală Europeană a Culturii

CONCERT SIMFONIC | Dirijor: STEFAN GEIGER, solist: BRYAN CHENG - violoncel
2023-10-06 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, sub conducerea maestrului STEFAN GEIGER, dirijor în rezidență în stagiunea 2023-2024, vă invită la concert, vineri, 6 octombrie 2023, de la ora 19:00, la Sala Capitol. Seara începe cu lucrarea Dans macabru de C. SAINT-SAËNS. O altă lucrare -Concertul pentru violoncel și orchestră nr. 1, în la minor, op. 33 a aceluiași compozitor va fi interpretată de orchestra noastră alături de violoncelistul BRYAN CHENG, solist în rezidență al Filarmonicii Banatul în stagiunea 2023-2024. În încheierea programului vom audia Simfonia nr. 5 în do minor, op. 67 de L. VAN BEETHOVEN.

În continuare, avancronica de concert semnată de maestrul Mircea Tătaru:
„Primul concert simfonic al lunii octombrie are în program Dans macabru de Camille Saint-Saëns, Concertul pentru violoncel şi orchestră nr. 1 în la minor, op. 33 de Saint-Saëns şi Simfonia nr. 5 în do minor, op. 67 de Ludwig van Beethoven.
Camille Saint-Saëns a fost un muzician deosebit de înzestrat excelând ca pianist, dirijor, compozitor, profesor, ba chiar şi editor de note muzicale. Avea păreri conservatoare, privindu-i foarte critic pe mulți muzicieni, printre care pe Claude Debussy şi Igor Stravinski, deşi în tinereţe a susţinut destul de mult muzica progresistă, contemporană. Un exemplu grăitor a fost compunerea lucrării pe care o vom asculta în debutul concertului. A compus în 1870 un ciclu de patru poeme după poeziile lui Henry Cazalis. În 1872 a definitivat Dans macabru care face parte din poeme şi care a fost o tentativă curajoasă, parcă în scopul de a stârni şi mai mult emoţia publicului. Este evident că s-a inspirat din lucrarea lui Franz Liszt, Totentanz compusă în 1849. Textul îmbină legenda morţii care cânta la vioară, în timp ce scheletele dansează pe morminte, cu tradiţia medievală în care bogat sau sărac, toţi, după marea trecere, dansează pe morminte. Foarte interesant, el scrie un solo de vioară în care coarda mi este acordată cu un semiton mai jos, pentru a crea o stare stranie, iar pentru lovirea oaselor între ele foloseşte un xilofon. La mijlocul lucrării introduce Dies irae, cântul gregorian folosit în Liturghia de Recviem, unde se invocă scene de moarte şi judecată. La premieră publicul a fost consternat, mai ales la valsul ciudat şi înfricoşător când vioara dezacordată cântă Dies Irae. Cu timpul, lumea s-a obişnuit. Impresionat, Liszt a făcut o transcripţie pentru pian la patru mâini şi orgă.
O bună parte dintre marii critici şi compozitori europeni consideră concertul lui Saint-Saëns drept cel mai valoros dintre lucrările de acest gen pentru violoncel. A fost compus la vârsta de 37 de ani, în 1872, pentru un violoncelist de origine belgiană şi se pare că nu dezinteresat, pentru că după ce concertul a fost prezentat de către acest violoncelist, pe nume Tolbeque, care avea rude influente la Societatea Concertelor Conservatorului, iată că Saint-Saëns a fost imediat primit în această selectă societate muzicală. Astfel s-au întâmplat două lucruri bune, pentru că lucrarea este superbă. Urmând ideile lui Liszt, acest concert este conceput conform procedeului ciclic, de revenire periodică a unor idei principale care-i asigură unitatea. El se execută fără oprire între părţi. Solist va fi violoncelistul Bryan Cheng.
Se spune că simfonia destinului, aşa cum mai este denumită Simfonia a V-a de Beethoven, ar fi cea mai notorie lucrare din toată muzica clasică. Despre ea ştiu câte ceva şi acei care n-au intrat vreodată la un concert simfonic, sau nu ascultă muzică de acest gen. Totul a pornit de la valoarea simbolică a motivului iniţial, patru note care ar reprezenta destinul care bate la uşă. Ideea aparţine secretarului lui Beethoven, Anton Schindler, care, după moartea compozitorului scria despre acest lucru superromantizându-i imaginea. În multe cărţi, articole sau caiete program, au apărut diverse păreri în legătură cu simbolistica acestui motiv, ajungându-se să se considere chiar că este ciocănitul unui graur. Până la urmă s-a impus ideea că este destinul ce bate la uşă şi aşa a rămas până azi. Anecdotica a impus simfonia în rândul tuturor, dar iubitorii muzicii o consideră o capodoperă pentru valoarea ei extraordinară. Ea a fost slab interpretată la premieră, în 1808, la Viena, pentru că muzicienii orchestrei n-au avut timp destul de repetiţii, deoarece a fost inclusă într-un concert ce dura patru ore, toate lucrările fiind compoziţii ale lui Beethoven. Impresia rece a publicului s-a schimbat total un an şi jumătate mai târziu când, având condiţii optime de repetiţii, simfonia a declanşat un succes răsunător. De atunci până azi gloria a însoţit mereu această creaţie deosebită. Concertul va fi dirijat de maestrul Stefan Geiger.”

RECITAL EDUCATIV | Muzică din desene animate (2 - 7 ani)
2023-10-07 11:00 - 12:00 | Parcul Copiilor, Bulevardul Constantin Diaconovici Loga 43, Timișoara, România
Parcul Copiilor se va umple de voie bună sâmbătă, 7 octombrie, de la ora 11:00, atunci când va răsuna muzica din desene animate, în cadrul recitalului educativ susținut de ANA DAVID – vioară, BENIAMIN CHIRCĂ – violoncel, BOGDAN PREDA – flaut, EMŐKE FANCSALI – oboi, și ANDREEA OLARIU – pian. Aranjamentele pe care le vom asculta sunt realizate de CRISTIAN SPĂTARU. Prezentatorul evenimentului va fi IONUȚ MARIAN PÎRVULESCU.

Pentru prima dată în Timișoara, evenimentul se dorește a fi incluziv și invită în mod special persoane neurodiverse și cu diverse abilități. În acest sens organizatorii au pregătit mai multe facilități de accesibilitate (voluntari zâmbitori pentru orientare, kituri senzoriale, căști antifonice, broșuri în limbaj ușor de înțeles, elemente tactile, etc.).

Evenimentul are loc în cadrul City Celebration, desfășurat în perioada 6-8 octombrie 2023, parte din Programului cultural național „Timișoara – Capitală Europeană a Culturii în anul 2023”.

CONCERT SIMFONIC dedicat Zilei Naționale a Spaniei | Dirijor: RICARDO CASERO, solistă: LETICIA MORENO - vioară
2023-10-13 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, dirijată de RICARDO CASERO, susține vineri, 13 octombrie, de la ora 19:00, la Sala Capitol, un concert simfonic dedicat Zilei Naționale a Spaniei. Solista concertului va fi violonista LETICIA MORENO.
În program:
C. CHABRIER – Habanera
E. LALO – Simfonia spaniolă pentru vioară și orchestră, op. 21
J. TURINA – Sinfonia sevillana, op. 23
M. RAVEL – Bolero
În continuare, avancronica de concert semnată de maestrul Mircea Tătaru:
„În 12 octombrie este Ziua Naţională a Spaniei. Atunci, în 1492, navigatorul italo-spaniol Cristofor Columb a descoperit America, ajungând în dreptul insulelor Bahamas. Zilei i se mai spune şi Ziua Hispanităţii.
Concertul Filarmonicii „Banatul” este dedicat acestei zile. Vineri 13 octombrie, sub bagheta dirijorală a maestrului Ricardo Casero, vom asculta Habanera de Emmanuel Chabrier, Simfonia Spaniolă pentru vioară şi orchestră op. 21 de Eduard Victor Antoine Lalo, Simfonia Sevillana de Joaquin Turina şi Bolero de Maurice Ravel.
Chabrier a făcut parte dintr-o familie veche a cărei membrii erau cunoscuţi în partea centrală a Franţei drept oameni veseli, pasionaţi, buni dansatori şi cu preocupări în domeniul ştiinţelor. Emmanuel a primit lecţii de muzică de la 5 ani, iar la 16, compunea valsuri, polci, muzică pentru saloane. Era considerat compozitor autodidact. A avut un şoc în momentul când, fiind la Bayreth, a ascultat opera Tristan şi Isolda a lui Richard Wagner. De atunci, demisionând din postul de la Ministerul de Interne, s-a dedicat în totalitate compoziţiei.
În anul 1882 vizitează Spania împreună cu soţia. Din acest spaţiu provine inspiraţia sa pentru cele mai importante lucrări, precum Rapsodia España pe care am ascultat-o pe scena Sălii Capitol în 26 mai, anul acesta.
A murit la 53 de ani suferind de o paralizie generalizată. Conservatorul de muzică, dans şi dramă din Clermont Ferrand îi poartă numele.
Născut la Lille, în Franţa, dar de origine spaniolă, Edouard Lalo s-a integrat în mişcarea de renaştere a muzicii instrumentale franceze. Deşi a compus opere, simfonii, muzică de cameră, el este cunoscut în lumea muzicală pentru creaţia din genul concertistic. Fiind violonist, a scris patru concerte dedicate acestui instrument. Trei dintre ele au denumiri particulare: Concert Rus, Fantezie Norvegiană şi Simfonia Spaniolă, lucrarea cea mai apreciată. Inspirată şi ea din folclorul spaniol, ca şi celelalte lucrări ale sale, Simfonia Spaniolă se distinge prin melodiile sale expresive, prin ritmurile specifice peninsulei iberice şi prin armoniile clare, nesofisticate. Prima audiţie s-a petrecut la Paris, în februarie 1875, în interpretarea lui Pablo de Sarasate, căruia i-a fost dedicată. Trei ani mai târziu, în aceeaşi interpretare, a fost ascultată de Ceaikovski, care s-a arătat entuziasmat de lucrare. Solistă va fi violonista Leticia Moreno.
Joaquin Pérez Turina, mai puţin cunoscut publicului nostru, s-a născut la Sevilla la 9 decembrie 1882. A studiat la Sevilla şi mai apoi la Madrid. Din 1905, se mută la Paris şi timp de nouă ani ia lecţii de compoziţie de la Vincent d`Indy, la a sa Scuola Cantorum. Împreună cu conaţionalul său Manuel de Falla, îi cunoaşte pe Claude Debussy şi pe Maurice Ravel, care i-au inspirat destul de mult pe cei doi spanioli. Ei făceau parte din a doua generaţie de compozitori naţionalişti din Spania, după Albéniz şi Granados. Unii critici spuneau că erau două firi opuse, deşi mai corect s-ar spune că erau complementare.
Simfonia Sevillana este punctul culminant al compoziţiilor sale pentru orchestră, capodopera sa. A compus-o la Paris şi, deşi era sub influenţa Scuola Cantorum, este evident că este scrisă de un compozitor care are în suflet naţionalismul andaluzian. Forma lucrării este flexibilă şi se remarcă abilităţi în orchestraţie. Întors în Spania, a profitat de funcţia sa de dirijor, programând multe dintre compoziţiile sale. La San Sebastian a luat un premiu important pentru Simfonia Sevillana. A fost supradenumit un adevărat trubadur al propriului său oraş. Simfonia are trei mişcări. Prima, „Panorama” evocă în mod poetic imaginea Seviliei. Râurile din jurul oraşului sunt descrise în partea a doua, „De către Guadalqujivir”. La final, intitulat „Fiesta din San Juan de Aznalfa”, el utilizează două dansuri spaniole, Garotin şi Zapateado pentru imagini cu adevărat strălucitoare. S-a stins din viaţă la Madrid la 14 ianuarie 1949.
La final, vom asculta Bolero de Maurice Ravel. Această piesă orchestrală atât de faimoasă, este unică în muzica simfonică. Ravel, cu o sclipire de geniu, a creat, aproape din nimic, o pagină strălucitoare în universul muzicii. El prezintă de nouăsprezece ori aceaşi temă, nu-i modifică ritmul, nu face variaţiuni, nu continuă cu dezvoltări tematice, nu apelează la modulaţii, cu excepţia ultimei reveniri, foloseşte doar gradarea măiastră a tensiunii muzicale printr-un crescendo continuu, cu adăugarea treptată a tuturor instrumentelor orchestrei, ducând în final muzica până la paroxism.”

SONOSCULPTURI CLUJENE | ANSAMBLUL COULEURS | Director artistic - ALEXANDRU MURARIU
2023-10-16 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ansamblul Couleurs s-a conturat în jurul ideii de a pune în valoare muzica modernă și contemporană. Avem bucuria să îi găzduim în cadrul Festivalului-Concurs Internațional Remus Georgescu, ediția a X-a, pe scena Filarmonicii Banatul Timișoara, luni, 16 octombrie 2023, ora 19:00, unde ne vor încânta cu SONOSCULPTURI CLUJENE.

ALEXANDRU MURARIU – dirijor
CARINA COSTE – flaut
SERGIU CEBOTARI – clarinet
SONIA VULTURAR, ANA-TEODORA BUIA – vioară
ADELA HANIA GREAB – violoncel
TONI VÎNTUR – percuție
ALEXANDRU LAZĂR – pian

În program:
AUREL STROE – Pastorala I pentru trio

ADRIAN POP – Runa pentru pian solo dedicată memoriei lui Remus Georgescu
ALEXANDRU MURARIU – Catedrala din Rouen IV pentru flaut și vioară

ALEXANDRU MURARIU – Pasărea măiastră pentru ansamblu

SONIA VULTURAR – 6 schițe pentru instrumente solo și bandă

TUDOR FERARU – Starlight pentru ansamblu și bandă

ALEXANDRU MURARIU – Zori pentru percuție dedicată memoriei lui Cornel Țăranu

ADRIANA TOACSEN | ENCORE
2023-10-17 19:00 - 20:00 | Mansarda Bastionului Maria Theresia, Strada Hector, Nr.1, Timișoara, Timiș
Proiectul ENCORE, inițiat de pianista Adriana Toacsen, abordează un repertoriu de miniaturi contemporane, menit să aducă un suflu nou pentru iubitorii de muzică. Ne face o deosebită plăcere ca Festivalul-Concurs Internațional Remus Georgescu, ediția a X-a, să fie inclus în itinerariul acestui proiect. Astfel că, vă așteptăm marți, 17 octombrie 2023, ora 19:00, la Bastionul Maria Theresia, împreună cu Adriana, cu un colaj de muzică nouă.

În program:
DAN DEDIU – Le Vent du Transylvanie
ȘERBAN MARCU – Mirror Spiders
DIANA ROTARU – Debumesquisse
CĂTĂLIN CREȚU – Pendullum
CRISTIAN BENCE-MUK – Schizofrenia
SABINA ULUBEANU – Sturm und Drang
GABRIEL MĂLĂNCIOIU – Typoncello
SEBASTIAN ANDRONE – Lip of Fate
IRINA PERNEȘ – Old Women Falling down
ANDREI PETRACHE – Vertij
ANDREI POPESCU – Allemande a la Chopin
RUBIN SZABO BAZSA LOVASZ – Malneirophrenia

RITMOSCULPTURI | ANSAMBLUL PERCUTISSIMO și clasa de coregrafie a Liceului de Artă „Ion Vidu” din Timișoara
2023-10-18 19:00 - 20:00 | Casa Tineretului, Str. Arieș, 19, Timișoara, Timișoara, 300579, România
Ansamblul „Percutissimo” al Facultății de Muzică și Teatru din cadrul Universității de Vest din Timișoara, coordonat de Doru Roman, este apreciat atât în țară cât și în străinătate, având un repertoriu divers, care include cu precădere muzică contemporană. În cadrul Festivalului-Concurs Internațional Remus Georgescu, ediția a X-a, în colaborare cu clasa de coregrafie a Liceului de Artă „Ion Vidu” din Timișoara, coordonată de Adina Gheorghiu, ne vor prezenta RITMOSCULPTURI, miercuri, 18 octombrie 2023, ora 19:00, la Casa Tineretului. Vă așteptăm!

AMELIA TRIFU
PATRICK COJEREAN
BLESCUN MICHAEL
BOGDAN BUICĂ
GIULIA SZUROMI
DAVID CSERMAK
Coordonator: DORU ROMAN
Clasa de coregrafie a Liceului de Artă „„Ion Vidu” Timișoara
Coordonator: ADINA GHEORGHIU
În program:
BOAZ BEN-MESHE – The Monk
DORON KAUFMAN – “Kaddish” – Here I Am
MARGRET WOLF – Kain wetlewel (Ballet în 8 Bildern)
ZIV COJOCARU – GroovoMetrics

Prelegere MARTIN WISTINGHAUSEN | Tehnici neconvenționale de folosire a vocii
2023-10-19 08:00 - 17:00 | Timiș
MARTIN WISTINGHAUSEN, compozitor și bas, va susține o prelegere în cadrul Festivalului – Concurs Internațional „Remus Georgescu”, duminică, 22 octombrie 2023, de la ora 11:00, la Sala Orpheum a Facultății de Muzică și Teatru Timișoara.
Tema o reprezintă tehnicile neconvenționale de folosire a vocii.
Ca urmare practică a acestei prelegeri, pe Martin vom avea ocazia să îl ascultăm interpretând o piesă a unuia dintre câștigătorii concursului de compoziție, duminică, 22 octombrie 2023, de la ora 16:00, în cadrul concertului itinerant. De asemenea, pe Wistinghausen îl vom putea ascula, în calitate de bas, în recitalul susținut alături de Ansamblul ATEM, marți, 22 octombrie 2023, de la ora 19:00, la Sala Capitol.
Participarea la prelegere este gratuită!

RECITAL Violoncellissimo | Clasic la puterea a treia
2023-10-19 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Violoncellissimo, unul dintre cele mai cunoscute ansambluri camerale din ultimii 20 de ani, va urca pe scena Sălii Capitol, joi, 19 octombrie 2023. Recitalul, parte a ediției a V-a a evenimentului Violoncellissino, intitulată Clasic la puterea a treia, are loc de la ora 19:00. Ansamblul este condus de MARIN CAZACU, directorul general al Filarmonicii „George Enescu”.
În program, lucrări de: J. SCHRAMMEL, G. F. HAENDEL, P. I. CEAIKOVSKI, A. PIAZZOLLA, J. OFFENBACH, D. ŞOSTAKOVICI, RADU SINACI.

CANTOSCULPTURI | AUDITIV VOKAL DRESDEN | Dirijor: OLAF KATZER
2023-10-19 19:00 - 20:00 | Timiș
Cei care doresc să descopere înălțimile și profunzimile artei vocale contemporane trebuie să cunoască ansamblul AUDITIV VOKAL DRESDEN. Din 2007, acest tânăr ansamblu, condus de OLAF KATZER, a impresionat publicul prin explorările vocale neobișnuite, care sunt adesea în colaborare cu teatrul, poezia, artele vizuale și științele. Festivalul-Concurs Remus Georgescu, ediția a X-a, găzduiește cu bucurie, joi, 19 octombrie 2023, ora 19:00, la Biserica Sfânta Ecaterina Timișoara, CANTOSCULPTURI împreună cu AUDITIV VOKAL DRESDEN.

ANNE STADLER
KATHARINA SALDEN
INGVILL STATLE SKJORTEN
JONAS FINGER
NIKOLAI FÜCHTE
MYKOLA PIDDUBBNYK

În program:
CAROLA BAUCKHOLT/HEINRICH SCHÜTZ – Assemblage: Nein allein/Verleih uns Frieden

ADRIAN POP – Antico inverno (Text: Salvatore Quasimodo) 2019

OLE HÜBNER – Untitled p.a.a. 2021

DIANA ROTARU – I like 2022

IULIA CIBIȘESCU – Duran Porteremo nell’Ombra (Ophelia’s Lamento) Text: Diego Valeri Mia Pfost Ely 2019

FRIEDRICH GOLDMANN – An sich

MORITZ LASSMANN – Du bist mein

GABRIEL IRANYI – Nonsensverse (după poezii de Chris an Morgenstern și Paul Celan)
Simarar kos malzipempu, 2019

Grosses Geburtstagsblaublau mit Reimzeug und Assonanz. 2021 (UA)

JOHANNES BRAHMS – All meine Herzgedanken

Prelegere YANN ROBIN | Prezentarea propriilor lucrări
2023-10-20 17:00 | Filarmonica Banatul Timișoara, Filarmonica Banatul Adresă, Timișoara, Timiș, 300022, Romania
Compozitorul francez 𝐘𝐀𝐍𝐍 𝐑𝐎𝐁𝐈𝐍 va susține o prelegere, vineri, 20 octombrie 2023, de la ora 17:00, în Sala de Cor a Filarmonicii 𝐵𝑎𝑛𝑎𝑡𝑢𝑙 Timișoara. YANN ROBIN este președintele juriului care a desemnat câștigătorii concursului de compoziție din cadrul Festivalului – Concurs Internațional „Remus Georgescu”.

Tema discuției o reprezintă propriile lucrări ale compozitorului francez.

Prelegerea va fi susținută în limba engleză.

Participarea este gratuită!

CONCERT SIMFONIC - Orchestra simfonică a Filarmonicii Banatul Timișoara | Dirijor: SANDER TEEPEN, solist: DANIEL CIOBANU - pian
2023-10-20 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara vă invită la concert, vineri, 20 octombrie, de la ora 19:00, la Sala Capitol. Maestrul SANDER TEEPEN ne propune spre audiție, în deschiderea concertului, lucrarea Caprice bohémien de S. RAHMANINOV. Apoi, orchestra și pianistul DANIEL CIOBANU – solist în rezidență al Filarmonicii Banatul Timișoara în stagiunea 2023-2024, vor intrepreta Rapsodia pe o temă de Paganini, op. 43 de S. RAHMANINOV. În încheiere, vom asculta Simfonia nr. 5 în fa major, op. 76 de A. DVOŘÁK.
În continuare, avancronica de concert semnată de maestrul Mircea Tătatru:
„Concertul simfonic din 20 octombrie va fi condus de la pupitrul dirijoral de maestrul Sander Teepen. În program Caprice bohémien de Serghei Rahmaninov, Rapsodia pe o temă de Paganini pentru pian şi orchestră op.43 de Rahmaninov şi Simfonia a V-a în fa major op. 76 de Antonin Dvořák.
Rahmaninov a început să lucreze la Capriciul Boemian imediat după ce a terminat opera Aleko. Piesa conţine mai multe referinţe la operă, care era centrată în jurul temelor gypsy, adică după folclorul romani. Găsim rădăcini din spiritul care conduce dansul bărbaţilor din operă şi din întreaga aură care străbate Aleko. Este tânărul Rahmaninov, care la 21 de ani dă naştere la o piesă orchestrată într-un stil emoţionant evocând un profund sentiment de dor.
Mulţi compozitori au profitat de posibilităţile extraordinare oferite de Capriciul 24 pentru vioară solo de Paganini, dar nimeni, după părerea noastră, nu a egalat performanţa lui Serghei Rahmaninov. Este vorba în special de Franz Liszt şi Johannes Brahms. Erau din nou acasă la vila lor din Elveţia, „Senar” a lui Serghei şi Natalia Rahmaninov. Atunci, în iulie 1934, s-a născut Rapsodia pe o temă de Paganini, după o muncă de şase săptămâni. Compozitorul a urmat un drum propriu prelucrând tema sub forma unui mare ciclu de variaţiuni. Lucrarea este prevăzută a se cânta fără pauză, deşi structura variaţiunilor se aliniază unui concert cu trei mişcări distincte. De remarcat şi faptul că debutează cu o variaţiune, tema apărând după aceea. Premiera a avut loc la 7 noiembrie, solist fiind compozitorul, acompaniat de Orchestra Philadelphia din Baltimore, Mariland, America. Vineri, pe scena Filarmonicii „Banatul”, partea solistică va fi asigurată de pianistul Daniel Ciobanu.
După patru zile de la terminarea Cvartetului cu pian în re major, Dvořák începe lucrul la Simfonia a V-a. După şase săptămâni, iunie-iulie 1875, o finalizează dându-i număr de opus 24. Fiind publicată abia în 1888, editorul Simrock i-a dat numărul de opus 76. Punct culminant în producţia orchestrală timpurie a fondatorului şcolii simfonice din Boemia, simfonia pe care o vom asculta în încheierea programului de vineri, prezintă deja trăsăturile tipice ale stilului său individual, matur şi urmăreşte proiecţia marilor capodopere de mai târziu. Deşi simfonia nu are un titlu programatic oficial, criticii şi muzicologii au denumit-o Pastorala lui Dvořák. Aceasta pentru sugestia din tema de deschidere asemănătoare unei melodii pastorale ce imită cimpoiul, şi pentru tema de final a cornului de vânătoare. În partea a doua, violoncelul ne aduce intonaţiile cântecelor slavone. A treia se remarcă printr-un ritm de dans robust, vital, iar finalul este dramatic şi contrastant, fiind un fel del concluzie generală. Reapare tema de la început şi totul se încheie cu o atmosferă de jubileu. Premiera a avut loc la Praga la 25 martie 1879.”

RECITAL EDUCATIV | Miracolul muzicii pentru bebeluși (0-2 ani)
2023-10-21 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Două dintre cele mai delicate instrumente, în mâinile talentatelor artiste ale Filarmonicii Banatul Timișoara: violonista MARTA CHIȘ și harpista MIHAELA FAUR, îi vor face pe cei mai mici dintre spectatorii noștri să se familiarizeze cu muzica clasică, în cadrul recitalului educativ dedicat special acestei categorii de vârstă. Evenimentul are loc sâmbătă, 21 octombrie 2023, de la ora 11:00, la Sala Capitol.

FRESCOSCULPTURI CON MOTO | DUO SERAFIM | MIRCEA MARIAN, ȘTEFAN CAZACU - violoncel
2023-10-21 19:00 - 20:00 | Biserica Piaristă „Înălțarea Sfintei Cruci”, Bulevardul Regele Ferdinand I 3, Timisoara, 300006, România
DUO SERAFIM este format din Mircea Marian şi Ștefan Cazacu, doi dintre cei mai apreciați violoncelişti din țară. Împreună, explorează versatilitatea acestui instrument, atât din punct de vedere tehnic cât și expresiv, abordând un repertoriu contemporan spectaculos. Îi puteți audia în cadrul Festivalului-Concurs Remus Georgescu, ediția a X-a, sâmbătă, 21 octombrie 2023, ora 19:00, la Biserica Piaristă „Înălțarea Sfintei Cruci”, cu FRESCOSCULPTURI CON MOTO.

În program:
VLAD RĂZVAN BACIU – The Nightmare of Light
LIVIU DĂNCEANU – CA ZACUsca
MIHAI MĂNICEANU – Privirea în gol
ADRIAN IORGULESCU – Improvizație pentru violoncel solo
GYORGY LIGETI – Sonata solo
SEBASTIAN ANDRONE – Fresco Meets Baldi
DIANA ROTARU – Lut
DAN DEDIU – IntermeZoo

Prelegere MARTIN WISTINGHAUSEN | Tehnici neconvenționale de folosire a vocii
2023-10-22 11:00 - 17:00 | Facultatea de Muzică și Teatru Timișoara, Piața Libertății 1, Timișoara, Timiș, 300077, România
Compozitorul german MARTIN WISTINGHAUSEN, de această dată în calitate de bas, va susține o prelegere duminică, 22 octombrie, de la ora 11:00, în Sala Orpheum a Facultății de Muzică și Teatru Timișoara. Tema o reprezintă tehnicile neconvenționale de folosire a vocii.
Prelegerea va fi susținută în limba engleză.
Ca un element practic al acestei prelegeri, pe MARTIN WISTINGHAUSEN îl vom asculta interpretând în cadrul concertului itinerant din Festivalul – Concurs Internațional „Remus Georgescu” din aceeași zi, cu începere de la ora 16:00, în Parcul Central, dar și în recitalul EXOSCULPTURI, alături de ANSAMBLUL ATEM, în 24 octombrie, de la ora 19:00, la Sala Capitol.
Participarea la prelegere este gratuită!

SONOSCULPTURI URBANE | Concert itinerant
2023-10-22 16:00 - 17:00 | Parcul Central, Timisoara, Timiș, România
Suntem mândri să revenim și în această ediție a Festivalului-Concurs Remus Georgescu, ediția a X-a, cu un concert itinerant. Cei cinci laureați ai concursului de compoziție din cadrul Festivalului își vor audia lucrările cântate în premieră, în cadrul acestui concert inedit, fiind selectate cinci locuri neconvenţionale din Timișoara, după cum urmează: Parcul Central, Cărturești (Piața Victoriei), Opera Română din Timișoara (foaier), Bastionul Maria Theresia, Domul Romano-Catolic.
Vă așteptăm să vizităm împreună SONOSCULPTURI URBANE!
În program:

KIRK – Cvartet pentru percuție (Parcul Central)
TÖRÖK-GYURKÓ – Arcuum pentru ansamblu de flaute (Cărturești – Piața Victoriei)
COLOMBAT – `neath silken scars pentru bariton și electronice (Opera Română din Timișoara – foaier)
DEMETZ – Guided Visit pentru flaut, vioară, violoncel și pian (Bastionul Maria Theresia)
TAPLIN – Deep darkening clouds pentru 6 voci (Domul Romano-Catolic)

Recital cameral | DANIEL CIOBANU – pian, ALEXANDRA TIRSU și VLAD POPESCU –vioară, DANIEL CIOBANU – violă, CONSTANTIN BORODIN – violoncel
2023-10-22 19:00 - 20:00 | Sala „Mihai Perian” a Liceului de Arta „Ion Vidu”, Strada Cluj Nr. 12, Timișoara, Timiș, 300576, România
DANIEL CIOBANU – solist în rezidență al Filarmonicii Banatul Timișoara în Stagiunea 2023/2024, este un artist cu o personalitate muzicală distinctivă și o tehnică ce i-a adus numeroase premii, colaborări cu orchestre de top și dirijori celebri și apariții pe marile scene ale lumii.
Avem plăcerea de a-l asculta alături de alți patru artiști excepționali: violoniștii ALEXANDRA TIRSU și VLAD POPESCU, violistul DANIEL CIOBANU și violoncelistul CONSTANTIN BORODIN. Recitalul are loc duminică, 22 octombrie 2023, de la ora 19:00, în Sala „Mihai Perian” a Liceului de Artă „Ion Vidu” din Timișoara.
În program, lucrări ale compozitorilor R. SCHUMANN și D. ȘOSTAKOVICI.

SONOSCULPTURI FILACADEMICE
2023-10-23 19:00 - 21:00 | Facultatea de Muzică și Teatru Timișoara, Piața Libertății 1, Timișoara, Timiș, 300077, România
Artiștii Filarmonicii Banatul Timișoara, în colaborare cu studenții Facultății de Muzică și Teatru, vă prezintă SONOSCULPTURI FILACADEMICE. În cadrul Festivalului-Concurs Remus Georgescu, ediția a X-a, luni, 23 octombrie 2023, de la ora 19:00, în Sala Orpheum a Facultății de Muzică și Teatru Timișoara, vor prezenta împreună un program de muzică contemporană, pe care vă invităm să îl audiați.

DUO RISTIĆ : LAURA RISTIĆ și MARKO RISTIĆ
GIUVENTÙ ARMONIOSA:
ȚAGA RADU – fagot
ALINA TALIANU – clarinet
IRINA DULDIIER – oboi
ALEXANDRA MAHU – flaut
HORAȚIU VĂSAR – corn
REGINA CSEMARK – pian

Facultatea de Muzică și Teatru:
EUNICE SIMUȚ – vioară (clasa conf. Cristina Mălăncioiu)
KATIKA LAZĂR – flaut (clasa conf. Matei Ioachimescu)
ROMINA ONIȘOR – flaut (clasa conf. Matei Ioachimescu)
RIANA SAVU – flaut (clasa conf. Matei Ioachimescu)
MATILDA ONEȚ – flaut (clasa conf. Matei Ioachimescu)
DIANA RUSU – flaut (clasa conf. Matei Ioachimescu)
IULIA TOMA – pian

În program:
MIHAI MĂNICEANU – Crescendo, pentru vioară
DOINA ROTARU – Jyotis
MÁTYÁS PAPP – Piesă pentru 4 flaute
TORU TAKEMITSU – “Voice”
MIHAI POPEAN – Preludiu nr. 1 ”Padmaamhava” pentru pian
FRANCIS POULENC – Sextet
LAURA MANOLACHE – După o lectură…
MIHAELA VOZGANIAN – Blue Pearl
VIOLETA DINESCU – Round Table (p.a.a)
REMUS GEORGESCU – Reflexe

EXOSCULPTURI | ANSAMBLUL ATEM | MARTIN WISTINGHAUSEN
2023-10-24 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
ANSAMBLUL ATEM a fost înființat în anul 2013, având ca obiectiv principal promovarea, în diverse formații camerale, a repertoriului muzical modern și contemporan. Este o mare încântare să îi avem ca prezență permanentă în cadrul Festivalului-Concurs Remus Georgescu. Vom avea deosebita plăcere să îi ascultăm marți, 24 octombrie 2023, ora 19:00, la Sala Capitol, cu EXOSCULPTURI, împreună cu distinsul Martin Wistinghausen.

BOGDAN PREDA – flaut
CRISTINA MĂLĂNCIOIU – vioară
ANDREEA PETRILA – violoncel
VICTOR ANDREI PĂRĂU – pian
MARTIN WISTINGHAUSEN – bas

În program:
REMUS GEORGESCU – “Oraison” pentru bas și pian
KAIJA SAARIAHO – “Light and matter” pentru vioară, violoncel și pian
GABRIEL ALMAȘI – “Alter Echo” pentru flaut solo şi electronice
GIACINTO SCELSI – “Wo-Ma” partea I – pentru bas
GIACINTO SCELSI – “Wo-Ma” partea a II-a – pentru bas
REMUS GEORGESCU – “Exorcisme” pentru flaut
LOTTA WENNÄKOSKI – “Päärme” pentru vioară, violoncel și pian
CHARLOTTE SEITHER – “koy” pentru bas
REMUS GEORGESCU – “Mă ascund” pentru bas și percuție
MARTIN WISTINGHAUSEN – Hello – 5 Haikus for bass voice and ensemble. Text: Pierre Georges Pouthier (german) – Issa, Bashô (japanese) and Nichita Stănescu (romanian) – in memoriam Remus Georgescu

SIMPOZION UCMR | Festivalul - Concurs Internațional „Remus Georgescu”
2023-10-25 17:00 | Facultatea de Muzică și Teatru Timișoara, Piața Libertății 1, Timișoara, Timiș, 300077, România
Miercuri, 25 octombrie 2023, de la ora 17:00, vă invităm să luați parte la simpozionul UCMR din cadrul Festivalului – Concurs Internațional „Remus Georgescu”. Evenimenul are loc în Sala Orpheum a Facultății de Muzică și Teatru Timișoara.
Pe agenda discuțiilor:
LAVA GEORGETA BRATU – Omagiu Maestrului Remus Georgescu
CONSTANTIN-TUFAN STAN – György Ligeti și varianta din comuna Belinț a baladei Miorița
MIHAI POPEAN – Digilatria
RODICA GIURGIU- Viorel Cosma
FELICIAN ROȘCA ȘI CRISTINA STRUȚA – Două festivaluri de orgă: Orgile Cetății și Timorgelfest 2023 în programul Timișoara Capitală Culturală Europeană 2023
OVIDIU PAPANA – Instrumentele tradiționale românești
Participarea la simpozion este gratuită!

SONOSCULPTURI BALCANICE | ANSAMBLUL METAMORFOSIS | SAŠA MIRKOVIĆ
2023-10-26 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Încă de la înființarea sa în 2005, ANSAMBLUL METAMORFOSIS s-a poziționat pe scena muzicii clasice sârbești, oferind interpretări superbe și inovatoare ale repertoriului clasic, precum și lucrări de compozitori contemporani locali și internaționali. Ansamblul interpretează de obicei fără dirijor, fiind condus de carismaticul și energicul Saša Mirković. În aceeași formulă vom avea plăcerea să îi ascultăm, în cadrul Festivalului-Concurs International Remus Georgescu, ediția a X-a, joi, 26 octombrie 2023, la Sala Capitol, cu SONOSCULPTURI BALCANICE.

În program:
PAULINE OLIVEROS -Earth Ears – A Sonic Ritual for string orchestra
DRAGANA JOVANOVIC – Morning Prayer for string orchestra
BRANKA POPOVIC – Stardust for viola and orchestra
ANA GNJATOVIC – Music for the Missing Butterflies for string orchestra
CRISTIAN BENCE-MUK – Stop the war! for viola obbligata and string orchestra (p.a.a.) – in memoriam Remus Georgescu
DARIJA ANDOVSKA – daMar for viola and string orchestra
DAVID MASTIKOSA – Void for string orchestra
ALEKSANDRA VREBALOV – Angelic incantations for viola and string orchestra
LAZAR DJORDJEVIC – Madness for viola and string orchestra
IVAN MARKOVIC – The Pillars 2 for string orchestra

CONCERT SIMFONIC | Dirijor: ANTONIO MÉNDEZ, solist: VICTOR JULIEN-LAFERRIÈRE - violoncel
2023-10-27 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Penultimul concert din luna octombrie al Orchestrei simfonice a Filarmonicii Banatul Timișoara îl va avea la pupitrul dirijoral pe ANTONIO MÉNDEZ, iar ca solist pe violoncelistul VICTOR JULIEN-LAFERRIÈRE. Concertul are loc vineri, 27 octombrie 2023, de la ora 19:00, la Sala Capitol.
În program:

PROKOFIEV – Simfonia concertantă pentru violoncel și orchestră în mi minor, op. 125
RAHMANINOV – Simfonia nr. 3 în la minor, op. 44

RECITAL Makedonissimo | SIMON TRPČESKI – pian, ALEKSANDAR KRAPOVSKI – vioară, ALEXANDER SOMOV – violoncel, HIDAN MAMUDOV – clarinet, saxofon și kaval, și VLATKO NUSHEV – percuție
2023-10-28 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ultimul eveniment al lunii octombrie aduce pe scena Filarmonicii Banatul Timișoara cvintetul Makedonissimo. Membrul fondator, SIMON TRPČESKI – pian, împreună cu ALEKSANDAR KRAPOVSKI – vioară, ALEXANDER SOMOV – violoncel, HIDAN MAMUDOV – clarinet, saxofon și kaval, și VLATKO NUSHEV – percuție vor interpreta muzică din Macedonia, compusă de PANDE SHAHOV.
Vă așteptăm sâmbătă, 28 octombrie 2023, ora 19:00, în Sala Capitol.

Concert simfonic Muzică, război și pace în Europa 1922-2022 | Dirijor: ANTONIN REY, solistă: DAWOON KIM - violoncel
2023-10-29 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
„Războiul este una dintre marile teme ale muzicii secolului XX. În contextul invaziei Ucrainei, proiectul Muzică, război și pace în Europa 1922-2022 își propune să reamintească dezastruoasele consecințe ale regimurilor totalitariste europene ca instigatoare la conflicte armate și genociduri precum Holocaustul și să transmită publicului european ideea că pacea pe continent se poate baza pe valori comune puternice precum democrația, lupta împotriva rasismului și antisemitismului, libertatea și unitatea.”
𝐀𝐦𝐚𝐮𝐫𝐲 𝐝𝐮 𝐂𝐥𝐨𝐬𝐞𝐥

Ca parte a proiectului Muzică, război și pace în Europa 1922-2022, după concertul ce va avea loc la MuTh Hall din Viena, în 28 octombrie 2023, Filarmonica 𝐵𝑎𝑛𝑎𝑡𝑢𝑙 prezintă același program pentru publicul din Timișoara, o zi mai târziu.

Astfel, duminică, 29 octombrie 2023, de la ora 19:00, la Sala Capitol, orchestra noastră și solista DAWOON KIM – violoncel, sub bagheta dirijorală a maestrului ANTONIN REY, vor interpreta: Concertino pentru violoncel și orchestră de coarde, op. 87 de H. GAL și Concertino pentru violoncel și orchestră de coarde, op. 43bis de M. WEINBERG. Programul continuă cu Triptych pentru orchestră de coarde de A. TANSMAN și Intermezzo de F. SCHREKER.

CONCERT SIMFONIC | Dirijor: JUNPING QIAN, solist: FLORIN ILIESCU - vioară
2023-11-03 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Primul eveniment al lunii noiembrie îl aduce pe scena Sălii Capitol, vineri, 3 noiembrie, 2023, de la ora 19:00 pe violonistul FLORIN ILIESCU – solist în rezidență în Stagiunea 2023-2024 al Filarmonicii Banatul Timișoara.
Alături de Orchestra simfonică, sub bagheta dirijorului JUNPING QIAN, va interpreta Concertul pentru vioară și orchestră în mi minor, op. 64 de F. MENDELSSOHN.
În program regăsim alte două lucrări minunate: F. MENDELSSOHN – Uvertura „Hebridele”, op. 26 și L. VAN BEETHOVEN – Simfonia nr. 3 în mi bemol major, op. 55 – Eroica.

RECITAL EDUCATIV | Coloane sonore din filme celebre (12-18 ani)
2023-11-07 15:00 - 16:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Corul „Ion Românu” al Filarmonicii Banatul Timișoara, condus de maestrul IOSIF TODEA va interpreta coloane sonore din filme celebre. Vârsta recomandat, dar nu obligatorie, este de 12-18 ani.
Soliști vor fi soprana BIANCA MIHĂESCU, mezzosoprana ANA KUI și baritonii ALEXANDRU ȘUCA și ANTONIU MARC.
Recitalul educativ are loc marți, 7 noiembrie, de la ora 15:00, la Sala Capitol.

Concert simfonic | Dirijor: GABRIEL BEBEȘELEA, soliști: RAFAEL AGUIRRE – chitară, JUAN PÉREZ FLORISTÁN - pian
2023-11-10 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, condusă de maestrul GABRIEL BEBEȘELEA, vă invită la un concert al cărui program conține lucrări de inspirație spaniolă. Soliști vor fi chitaristul RAFAEL AGUIRRE și pianistul JUAN PÉREZ FLORISTÁN.
Evenimentul are loc vineri, 10 noiembrie 2023, de la ora 19:00, la Sala Capitol.
În program:
M. de FALLA – Nopți în grădinile Spaniei
J. RODRIGO – Concierto de Aranjuez
I. ALBENIZ – Rapsodia spaniolă 1897-1911 (orchestrată de G. ENESCU)
M. RAVEL – Rapsodia spaniolă
În continuare, avancronica de concert semnată de maestrul Mircea Tătaru:
„Din nou Sala Capitol va fi învăluită vineri seara de melodiile şi armoniile muzicii din Peninsula Iberică. Dirijorul concertului, maestrul Gabriel Bebeşelea, ne propune un program format din Nopţi în grădinile Spaniei de Manuel de Falla, Concerto de Aranjuez pentru chitară şi orchestră de Joaquín Rodrigo, Rapsodia spaniolă de Isaac Albeniz şi Rapsodia spaniolă de Maurice Ravel.
Cine a văzut celebrele curţi-grădini din Cordoba (Spania), ziua, cu fascinaţia culorilor, a miresmelor plantelor şi florilor şi seara până spre dimineaţă, cu concertele flamenco sau mici orchestre folclorice, înţelege mult mai bine ce l-a inspirat pe De Falla când a compus această lucrare. Aceste impresii simfonice cu solo de pian au fost prezentate într-o singură lucrare în aprilie 1916, la Teatrul Real din Madrid, partea solistică fiind susţinută de pianistul José Cubiles. La Timişoara, solist va fi pianistul Juan Pérez Floristán.
Rodrigo, aproape orb de la vârsta de 3 ani, a studiat pianul, dar nu a cântat niciodată la chitară. Și, cu toate acestea, a compus două dintre cele mai cunoscute lucrări concertante pentru chitară. Fantezia pentru un gentleman a fost compusă la cererea marelui chitarist Andrés Segovia. Bineînţeles, gentlemanul din titlu este o referinţă la Segovia. Prima audiţie, cu Segovia ca protagonist, s-a petrecut la San Francisco, în martie 1958. Cea mai faimoasă lucrare a lui Rodrigo este, însă, Concierto de Aranjuez. A fost compusă în 1939. Ea este, după muzicologi, adevăratul sunet al naturii, mai ales că a fost inspirată de grădinile Palatului Regal din Aranjuez. Interpret va fi chitaristul Rafael Aguirre.
Foarte interesant şi instructiv de a asculta două rapsodii spaniole scrise de doi compozitori de anverguri diferite, care tratează dansurile şi melodiile din Insula Iberică în mod personal. Prima, orchestrată de genialul nostru compozitor, George Enescu, şi a doua sub orchestraţia măiastră a marelui compozitor impresionist francez. În 1887, Albéniz a compus la Madrid o lucrare pentru pian şi orchestră numită Rapsodia spaniolă. În acelaşi timp, a compus şi Concertul fantastic, majoritatea lucrărilor sale fiind scrise pentru pian. Acest virtuoz al pianului a cărui viaţă o voi prezenta cu altă ocazie, era total dezarmat când trebuia să orchestreze o lucrare. De aceea, atunci când era cazul unei orchestrări apela la prieteni, care făceau asta pentru el. Este vorba de Cristóbal Halffter sau Tomás Bréton. După un început într-o tipică atmosferă spaniolă se perindă diverse dansuri pline de savoare. Un tradiţional flamenco — Petenera apoi Jota, Malagueña şi Estudiantina, un vals rapid care încheie lucrarea. După moartea sa, George Enescu a orchestrat Rapsodia spaniolă, variantă pe care o vom asculta vineri seara.
În 1895, Ravel a compus Habanera pentru două piane, care nu a fost publicată ca piesă de sine stătătoare. Abia după 12 ani i-a adăugat trei părţi însoţitoare. În octombrie, acelaşi an, a terminat suita, şi în luna februarie a anului următor a orchestrat-o. Nu este prima dată când Ravel compune preluînd moştenirea bogatului folclor spaniol. Amintim Ora spaniolă sau Vocalize-studiu în formă de habaneră. Timp de aproximativ 15 minute, vom asculta cele patru părţi constitutive — Prélude à la nuit, Malagueña, Habanera şi Feria. Ascultând Rapsodia, unul dintre muzicienii cu mare autoritate privind muzica spaniolă, Manuel de Falla, spunea că este „surprinzătoare prin caracterul său spaniol, obţinut prin utilizarea liberă a ritmurilor şi melodiilor modale şi a figurilor ornamentale ale muzicii noastre populare”. Rapsodia spaniolă rămâne una dintre marile lucrări pentru orchestră compuse de Ravel.”
